**SAISTOŠIE NOTEIKUMI**

Liepājā

|  |  |
| --- | --- |
|  | PRECIZĒTI*ar Liepājas valstspilsētas pašvaldības domes 2024. gada 23. maija lēmumu Nr.198/5*  |

|  |  |  |
| --- | --- | --- |
|  2024. gada 18. aprīlī |   Nr.14 (prot. Nr.4, 7.§) |  |
| Par Liepājas valstspilsētas pašvaldības materiālo atbalstu audžuģimenei  |
|  | Izdoti saskaņā ar Pašvaldību likuma 44. panta otro daļu, Ministru kabineta 2018. gada 26. jūnija noteikumu Nr.354 “Audžuģimenes noteikumi” 78. punktu |

1. **Vispārīgie jautājumi**

 1. Saistošie noteikumi (turpmāk – noteikumi) nosaka Liepājas valstspilsētas pašvaldības (turpmāk – pašvaldība) materiālā atbalsta audžuģimenēm vai specializētām audžuģimenēm (turpmāk – audžuģimene) veidus, apmēru, piešķiršanas un izmaksas kārtību.

2. Materiālā atbalsta veidi audžuģimenei ir:

2.1. atlīdzība par audžuģimenes pienākumu pildīšanu;

2.2. pabalsts bērna uzturam;

2.3. pabalsts apģērba un mīkstā inventāra iegādei bērnam;

2.4. pabalsts mācību piederumu iegādei bērnam;

2.5. pabalsts bērna veselības uzlabošanai;

2.6. pabalsts sadzīves apstākļu uzlabošanai;

2.7. veselības apdrošināšanas polise audžuģimenei.

 3. Materiālais atbalsts tiek piešķirts, neizvērtējot bērna un audžuģimenes materiālo situāciju.

 4. Tiesības saņemt noteikumu 2.1. apakšpunktā noteikto materiālo atbalstu ir audžuģimenei, kuras deklarētā un faktiskā dzīvesvieta ir pašvaldības administratīvajā teritorijā un kurā ar pašvaldības iestādes “Liepājas bāriņtiesa” (turpmāk – Liepājas bāriņtiesa) lēmumu ir ievietots bērns.

 5. Tiesības saņemt noteikumu 2.1. apakšpunktā noteikto materiālo atbalstu, ja bērnu ievieto audžuģimenē uz laiku, kas ir mazāks par mēnesi un noteikumu 2.2.-2.5. apakšpunktā noteikto materiālo atbalstu, ir audžuģimenei, kurā ar Liepājas bāriņtiesas lēmumu ir ievietots bērns.

 6. Tiesības saņemt noteikumu 2.6. apakšpunktā noteikto pabalstu ir audžuģimenei, kuras deklarētā un faktiskā dzīvesvieta ir pašvaldības administratīvajā teritorijā un kuras aprūpē vismaz trīs gadus pēdējo piecu gadu laikā ar Liepājas bāriņtiesas lēmumu ir bijuši ievietoti bērni.

 7. Tiesības saņemt noteikumu 2.7. apakšpunktā noteikto materiālo atbalstu ir audžuģimenei, kuras deklarētā un faktiskā dzīvesvieta ir pašvaldības administratīvajā teritorijā un kurā vismaz sešus mēnešus pēdējā kalendārā gada laikā ar Liepājas bāriņtiesas lēmumu ir bijuši ievietoti bērni.

 8. Materiālo atbalstu piešķir audžuģimenei, kura ir noslēgusi līgumu ar pašvaldības iestādi “Liepājas Sociālais dienests” (turpmāk – Sociālais dienests) par bērna ievietošanu audžuģimenē, neizvērtējot bērna un audžuģimenes materiālo situāciju.

1. **Materiālā atbalsta pieprasīšanas un saņemšanas kārtība**

 9. Lai saņemtu noteikumu 2.4.-2.7. apakšpunktos noteikto materiālo atbalstu, audžuģimenes pārstāvis vēršas Sociālajā dienestā ar Sociālajam dienestam adresētu iesniegumu, kurā norāda vārdu, uzvārdu, personas kodu, deklarētās dzīvesvietas adresi, oficiālo elektronisko adresi vai elektroniskā pasta adresi, tālruņa numuru, kredītiestādes vai pasta norēķinu sistēmas konta numuru, audžuģimenē ievietotā bērna, par kuru tiek pieprasīts materiālais atbalsts, vārdu, uzvārdu, personas kodu un materiālā atbalsta veidu.

 10. Audžuģimenes pārstāvis iesniegumam pievieno dokumentus, kuri saskaņā ar noteikumu nosacījumiem nepieciešami pieprasītā materiālā atbalsta piešķiršanai.

 11. Sociālais dienests pēc iesnieguma un citu dokumentu saņemšanas tos izvērtē, pārbauda pieprasījumā norādīto informāciju, nepieciešamības gadījumā apsekojot audžuģimeni dzīvesvietā, un pieņem lēmumu par materiālā atbalsta piešķiršanu vai par atteikumu piešķirt materiālo atbalstu.

 12. Noteikumu 2.1.-2.3. apakšpunktos noteikto materiālo atbalstu saņemšanai, kā arī noteikumu 2.1. apakšpunktā noteiktā materiālā atbalsta saņemšanai, ja bērnu ievieto audžuģimenē uz laiku, kas ir mazāks par mēnesi, iesniegums un papildus dokumenti nav jāiesniedz un atsevišķs lēmums materiālā atbalsta piešķiršanai netiek pieņemts.

 13. Audžuģimenei piešķirto materiālo atbalstu Sociālais dienests pārskaita iesniegumā norādītajā kredītiestādes norēķinu kontā, ja noteikumos nav noteikts citādi.

1. **Atlīdzība par audžuģimenes pienākumu pildīšanu**

 14. Atlīdzības par audžuģimenes pienākumu pildīšanu apmērs ir 150 *euro* mēnesī. Ja bērnu ievieto audžuģimenē uz laiku, kas ir mazāks par mēnesi, atlīdzības apmēru par audžuģimenes pienākumu pildīšanu nosaka proporcionāli dienu skaitam, par pamatu ņemot Ministru kabineta 2018. gada 26. jūnija noteikumos “Audžuģimenes noteikumi” 77.2. apakšpunktā minēto atlīdzības apmēru mēnesī.

 15. Atlīdzību par audžuģimenes pienākumu pildīšanu piešķir un izmaksā audžuģimenes pārstāvim, ar kuru ir noslēgts līgums par bērna ievietošanu audžuģimenē, par iepriekšējo mēnesi līdz kārtējā mēneša 16. datumam, sākot ar dienu, kad bērns ievietots audžuģimenē.

 16. Pašvaldības atlīdzības par audžuģimenes pienākumu pildīšanu izmaksu pārtrauc:

 16.1. ja bērns sasniedzis pilngadību;

 16.2. beidzies līguma par bērna ievietošanu audžuģimenē termiņš;

 16.3. bērna uzturēšanās audžuģimenē izbeigta pirms līgumā par bērna ievietošanu audžuģimenē noteiktā termiņa saskaņā ar Liepājas bāriņtiesas un audžuģimenes vienošanos;

 16.4. Sociālajam dienestam vienpusēji atkāpjoties no līguma, ja Liepājas bāriņtiesa pieņēmusi lēmumu par bērna uzturēšanās izbeigšanu audžuģimenē;

 16.5. ja bērns ir nodots adoptētāju aprūpē un uzraudzībā līdz adopcijas apstiprināšanai tiesā. Sociālais dienests atlīdzības izmaksu atjauno pēc rakstiskas informācijas saņemšanas no Liepājas bāriņtiesas par bērna aprūpes un uzraudzības izbeigšanu adoptētāju ģimenē un bērna atgriešanu audžuģimenē.

 17. Atlīdzības par audžuģimenes pienākumu pildīšanu saņēmējam ir pienākums ne vēlāk kā trīs darba dienu laikā informēt Sociālo dienestu par apstākļiem, kas ir par iemeslu atlīdzības apmēra pārrēķinam vai izmaksas pārtraukšanai.

 18. Ja atlīdzības par audžuģimenes pienākumu pildīšanu saņēmējs nav informējis Sociālo dienestu par noteikumu 17. punktā minētajiem apstākļiem, bet atlīdzība ir izmaksāta nepamatoti, atlīdzības saņēmējam ir pienākums nepamatoti izmaksāto summu atmaksāt Sociālajam dienestam.

1. **Pabalsts bērna uzturam**

 19. Pabalsta bērna uzturam apmērs ir 300 *euro* mēnesī katram audžuģimenē ievietotam bērnam. Par nepilnu mēnesi pabalsta bērna uzturam apmēru nosaka proporcionāli dienu skaitam.

 20. Pabalstu bērna uzturam par kārtējo mēnesi izmaksā līdz 16. datumam audžuģimenes pārstāvim, ar kuru ir noslēgts līgums par bērna ievietošanu audžuģimenē.

 21. Pabalsta bērna uzturam izmaksu pārtrauc:

 21.1. ja bērns sasniedzis pilngadību;

 21.2. beidzies līguma par bērna ievietošanu audžuģimenē termiņš;

 21.3. bērna uzturēšanās audžuģimenē izbeigta pirms līgumā par bērna ievietošanu audžuģimenē noteiktā termiņa saskaņā ar bāriņtiesas un audžuģimenes vienošanos;

 21.4. Sociālajam dienestam vienpusēji atkāpjoties no līguma par bērna ievietošanu audžuģimenē, ja Liepājas bāriņtiesa ir pieņēmusi lēmumu par bērna uzturēšanās izbeigšanu audžuģimenē;

 21.5. ja bērns ir nodots adoptētāju aprūpē un uzraudzībā līdz adopcijas apstiprināšanai tiesā. Sociālais dienests pabalsta izmaksu atjauno pēc rakstiskas informācijas saņemšanas no Liepājas bāriņtiesas par bērna aprūpes un uzraudzības izbeigšanu adoptētāju ģimenē un bērna atgriešanu audžuģimenē.

 22. Pabalsta bērna uzturam saņēmējam ir pienākums ne vēlāk kā trīs darba dienu laikā informēt Sociālo dienestu par apstākļiem, kas ir par iemeslu pabalsta apmēra pārrēķinam vai pabalsta izmaksas pārtraukšanai.

 23. Ja pabalsta bērna uzturam saņēmējs nav informējis Sociālo dienestu par noteikumu 22. punktā minētajiem apstākļiem, bet ir saņēmis pabalstu, pabalsta saņēmējam ir pienākums nepamatoti saņemto pabalsta summu atmaksāt Sociālajam dienestam.

1. **Pabalsts apģērba un mīkstā inventāra iegādei bērnam**

 24. Pabalsta bērna apģērba un apavu iegādei apmērs ir līdz 220 *euro* gadā.

 25. Pabalsta mīkstā inventāra iegādei apmērs ir līdz 80 *euro* gadā.

 26. Sociālais dienests pabalsta bērna apģērba un mīkstā inventāra iegādei apmēru nosaka atbilstoši bērna vajadzībām, nepieciešamības gadījumā apsekojot audžuģimeni dzīvesvietā un novērtējot bērna vajadzības.

 27. Ja bērns ievietots citas pašvaldības administratīvā teritorijā dzīvojošā audžuģimenē, Sociālais dienests pieprasa atzinumu par bērna vajadzībām tās pašvaldības sociālajam dienestam, kuras teritorijā audžuģimene ir deklarējusi dzīvesvietu.

 28. Ja bērns pārtrauc uzturēties audžuģimenē, par pašvaldības līdzekļiem iegādātais apģērbs, apavi, mīkstais inventārs, kā arī personiskās mantas, kuras bērns paņēmis līdzi no iepriekšējās dzīvesvietas, paliek viņa lietošanā.

1. **Pabalsts mācību piederumu iegādei bērnam**

29. Pabalsta mācību piederumu iegādei apmērs ir līdz 100 *euro* gadā.

 30. Pabalstu mācību piederumu iegādei ir tiesības saņemt par katru audžuģimenē ievietotu bērnu, kurš mācās vispārējās izglītības iestādē, sākot no 1. klases, vai profesionālās izglītības iestādē.

 31. Pabalstu mācību piederumu iegādei Sociālais dienests var piešķirt un izmaksāt pa daļām, atbilstoši bērna vajadzībām.

1. **Pabalsts bērna veselības uzlabošanai**

 32. Pabalsta bērna veselības uzlabošanai apmērs ir līdz 100 *euro* gadā.

 33. Pabalstu bērna veselības uzlabošanai piešķir:

 33.1. par veselības aprūpes pakalpojumiem;

 33.2. par redzi un dzirdi koriģējošu preču iegādi.

 34. Pabalsta saņemšanai audžuģimenes pārstāvis papildus noteikumu 9. punktā noteiktajam iesniedz:

 34.1. ģimenes ārsta vai ārsta speciālista izsniegtu izrakstu no bērna medicīniskās kartes par veselības aprūpes pakalpojuma nepieciešamību;

 34.2. izdevumus apliecinošus dokumentus (kases čeks, stingrās uzskaites kvīts) vai dokumentu kopijas, uzrādot oriģinālus, kuros norādīts pakalpojuma saņēmēja vārds, uzvārds, personas kods, maksājuma mērķis, datums, summa. Izdevumus apliecinošam dokumentam ir jābūt izsniegtam kalendārajā gadā, kurā pabalsts tiek pieprasīts.

1. **Pabalsts sadzīves apstākļu uzlabošanai**

 35. Pabalsta sadzīves apstākļu uzlabošanai apmērs ir līdz 1500 *euro*.

 36. Pabalstu sadzīves apstākļu uzlabošanai piešķir vienu reizi piecos gados mantiskā veidā remontmateriālu un sadzīves priekšmetu iegādei.

 37. Audžuģimenes pārstāvis iesniedz Sociālajā dienestā dokumentus, kas apliecina remontmateriālu un sadzīves priekšmetu iegādes nepieciešamību.

 38. Pabalstu sadzīves apstākļu uzlabošanai izmaksā, apmaksājot pakalpojuma sniedzēja vai preču pārdevēja izsniegtu rēķinu.

1. **Veselības apdrošināšanas polise audžuģimenei**

 39. Iesniegumu veselības apdrošināšanas polises saņemšanai audžuģimene iesniedz Sociālajā dienestā, sākot no kalendārā gada 1. decembra līdz nākamā gada 15. janvārim.

 40. Veselības apdrošināšanas polisi audžuģimenei piešķir uz kalendāro gadu.

 41. Veselības apdrošināšanas polisi nepiešķir, ja audžuģimenes pārstāvja rīcībā ir cita veselības apdrošināšanas polise.

 42. Audžuģimenei nekavējoties ir jāatgriež veselības apdrošināšanas polise Sociālajam dienestam, ja tai ar bāriņtiesas lēmumu ir atņemts vai izbeigts audžuģimenes statuss.

1. **Noslēguma jautājums**

 43. Atzīt par spēku zaudējušiem Liepājas pilsētas domes 2017. gada 9. novembra saistošos noteikumus Nr.21 “Liepājas pilsētas pašvaldības palīdzība audžuģimenei” (Latvijas Vēstnesis, 2017, 251. nr.; 2018, 239. nr.).

|  |  |
| --- | --- |
| Priekšsēdētājs |  Gunārs Ansiņš  |